จ.พิจิตร แต่งกายย้อนยุค จัดงาน “เพ็ญเดือนห้า และของดีโพธิ์ประทับช้าง ชิมส้มโอหวาน ย้อนตำนานพระเจ้าเ
นายวีระศักดิ์ วิจิตร์แสงศรี ผู้ว่าราชการจังหวัดพิจิตร เป็นประธานเปิดงาน “เพ็ญเดือนห้า และของดีโพธิ์ประทับช้าง ชิมส้มโอหวาน ย้อนตำนานพระเจ้าเสือ” ณ บริเวณหน้าวัดโพธิ์ประทับช้าง ตำบลโพธิ์ประทับช้าง อำเภอโพธิ์ประทับช้าง จังหวัดพิจิตร  ซึ่งอำเภอโพธิ์ประทับช้างร่วมกับเทศบาลองค์การบริหารส่วนตำบล ได้จัดงานเพ็ญเดือนห้า และของดีโพธิ์ประทับช้าง ชิมส้มโอหวาน ย้อนตำนานพระเจ้าเสือประจำปี 2561 ระหว่างวันที่ 31 มีนาคม - 2 เมษายน 2561 ที่บริเวณหน้าวัดโพธิ์ประทับช้าง เพื่อเป็นการประชาสัมพันธ์ผลผลิตทางการเกษตรที่สำคัญของอำเภอโพธิ์ประทับช้าง โดยเฉพาะส้มโอ ซึ่งเป็นสินค้าส่งออกจำหน่ายไปยังต่างประเทศ และอนุสรณ์สถานที่ประสูติสมเด็จพระเจ้าเสือหรือสมเด็จพระสรรเพชญที่ 8 แห่งราชวงศ์บ้านพลูหลวงอาณาจักรอยุธยา  และภายในงานดังกล่าวมีกิจกรรมต่างๆ มากมาย ได้แก่ การประกวดผลส้มโอการแปรรูป ส้มโอกวน ร้าน OTOP ของดีโพธิ์ประทับช้าง การประกวดการประกอบอาหารด้วยส้มโอ การประกวดร้องเพลงประเภทท้องถิ่น กำนัน ผู้ใหญ่บ้าน การประกวดธิดาส้มโอ    ซึ่งผู้ร่วมงานได้แต่งกายย้อนยุคสมัยพระนครศรีอยุธยา  ภายในงานได้จำลองบรรยากาศไทยโบราณ ตลาดโบราณ  การแสดง แสง สี เสียง ย้อนรอยประวัติศาสตร์   ทั้งนี้ เพื่อเป็นการส่งเสริมสินค้าเกษตรและผลิตภัณฑ์ OTOP จากกลุ่มอาชีพต่างๆ  รวมทั้งอนุรักษ์วัฒนธรรมประเพณีและการละเล่นพื้นบ้านให้คงอยู่สืบไป